## Kodeks pozitivne prakse, standarda i mjerila za ostvarivanje financijske potpore programima i projek­tima udruga

### NN 16/2007 (9.2.2007.), Kodeks pozitivne prakse, standarda i mjerila za ostvarivanje financijske potpore programima i projek­tima udruga

# HRVATSKI SABOR

**657**

Na temelju članka 23. stavka 2. Zakona o udrugama (»Narodne novine«, br. 88/01.
i 11/02.) Hrvatski sabor na sjednici 2. veljače 2007. donio je

## KODEKS

### POZITIVNE PRAKSE, STANDARDA I MJERILA ZA OSTVARIVANJE FINANCIJSKE POTPORE PROGRAMIMA I PROJEKTIMA UDRUGA

### POSTUPAK I NAČELA ODOBRAVANJA FINANCIJSKE POTPORE

I.

(1) Ovim se Kodeksom uređuju osnovni standardi i načela postupanja tijela
državne uprave i ureda Vlade Republike Hrvatske (u daljnjem tekstu: davatelji
financijske potpore) u postupku odobravanja financijske potpore iz sredstava
državnoga proračuna udrugama za provedbu njihovih programa i projekata koji su
od osobitog interesa za opće/javno dobro u Republici Hrvatskoj.
(2) Davatelji financijske potpore, radi učinkovitoga korištenja raspoloživih
resursa u društvu i racionalnog i transparentnog korištenja sredstava iz
državnoga proračuna, prilikom dodjele sredstava udrugama za provedbu projekata i
programa postupaju prema odred­bama ovoga Kodeksa.
(3) Postupak odobravanja financijske potpore iz sredstava držav­noga proračuna
temelji se na sljedećim načelima:
1. *određivanju prioriteta za financiranje* programa i projekata udruga za
proračunsku godinu,
2. *raspisivanju javnih natječaja*, s jasnim uvjetima natječaja, mjerilima za
procjenjivanje prijava i postupku odobravanja financijskih potpora (uključujući
prioritetna područja za prijavu, način sprečavanja mogućeg sukoba interesa i
mogućnost uvida u postupak procjenjivanja). Javni natječaj treba biti otvoren za
prijave udruga najmanje 30 dana od dana raspisivanja,
3. *komisijskom otvaranju zaprimljenih prijava*,
4. *procjenjivanju prijavljenih projekata i programa od strane stručnih tijela*,
osnovanih od davatelja financijskih potpora, koja čine predstavnici tijela
državne uprave, znanstvenih i stručnih institucija i neprofitnih pravnih osoba
(udruge, zaklade i dr.), sukladno poslov­niku ili drugome aktu o radu stručnih
tijela,
5. *dostavi pisanog odgovora sudionicima natječaja* o odobrenoj financijskoj
potpori ili razlozima neodobravanja potpore,
6. *javnom objavljivanju* rezultata natječaja, s podacima o udrugama, programima i
projektima za koje je odobrena financijska pot­pora, kao i o odobrenim iznosima,
7. *sklapanju ugovora* o financiranju programa i projekata s ud­ru­gama kojima je
odobrena financijska potpora, najkasnije 60 dana od dana zaključenja,
8. *praćenju i ocjenjivanju provedbe odobrenih programa i projekata*, kao i
namjenskog trošenja odobrenih sredstava, na temelju obveznoga opisnog i
financijskog izvješća koje udruge dostavljaju davateljima financijske potpore,
sukladno odredbama ugovora o financijskoj potpori.
(4) Davatelj financijske potpore ukinut će daljnje financiranje odobrene potpore
te zatražiti povrat uplaćenih sredstava u slučaju kada udruga nenamjenski utroši
sredstva odobrene financijske pot­pore.

OSNOVNA MJERILA ZA FINANCIRANJE

II.

(1) Udruge koje sudjeluju na javnom natječaju za odobravanje financijske
potpore, iz sredstava državnoga proračuna, za programe i projekte od osobitog
interesa za opće/javno dobro u Republici Hrvat­skoj, moraju:
1. biti upisane u Registar udruga Republike Hrvatske,
2. promicati vrednote ustavnog poretka Republike Hrvatske,
3. provoditi djelatnosti usmjerene potrebama zajednice i očuva­nja održivog
razvoja.
(2) Uz prijavu za odobravanje financijske potpore, udruga dostavlja izvješće o
urednom financijskom poslovanju, uvjerenje o nekažnjavanju odgovorne osobe
udruge i izvadak iz Registra udruga Republike Hrvatske te ostale dokumente
sukladno uvjetima utvrđenim natječajem davatelja financijske potpore.
(3) Financijsku potporu iz državnoga proračuna udruga može koristiti isključivo
za provedbu aktivnosti predviđenih u odobrenom programu ili projektu.
(4) Udruga ne može ostvariti financijsku potporu prema odred­bama ovoga Kodeksa
za aktivnosti koje se već financiraju iz držav­noga proračuna i po posebnim
propisima.

SAVJET ZA RAZVOJ CIVILNOGA DRUŠTVA

III.

(1) Savjet za razvoj civilnoga društva, kao savjetodavno i struč­no tijelo Vlade
Republike Hrvatske, u skladu s Odlukom o osnivanju Savjeta za razvoj civilnog
društva (»Narodne novine«, br. 26/02.,111/03. i 34/04.) prati, analizira i
evaluira potpore iz državnog proračuna koje putem javnih natječaja, sukladno
odredbama ovoga Kodek­sa, odobravaju davatelji financijske potpore za programe i
projekte udruga u Republici Hrvatskoj.
(2) Davatelji financijske potpore dostavljaju informacije o financiranim
programima i projektima Savjetu za razvoj civilnoga društva i Uredu za udruge.

PRIJELAZNE I ZAVRŠNE ODREDBE

IV.

(1) Danom stupanja na snagu ovoga Kodeksa prestaje važiti Odluka o mjerilima za
određivanje udruga čija je djelatnost od interesa za Republiku Hrvatsku i
financijskoj potpori udrugama iz sredstava državnog proračuna (»Narodne novine«,
br. 86/98.).
(2) Ovaj Kodeks stupa na snagu osmoga dana od dana objave u »Narodnim novinama«.

Klasa: 007-01/06-01/01
Zagreb, 2. veljače 2007.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Ostalo, NN 16/2007-657
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)